
Et liv uten livsgnist er ikke et godt liv. Det du skal lære i denne boken, er hvordan du kan tenne denne gnisten og få en ustoppelig drivkraft. Jeg vet at kunnskapen i boken vil endre livet ditt. Mitt mål er å lære flest mulig om hvordan hjernen vår egentlig fungerer, for at vi skal kunne gjøre de endringene som må til for å ha et liv fylt av mening, glede, energi og motivasjon. Inntil dette er blitt en del av pensum i grunnskolen, en del av barneoppdragelsen og en del av samfunnets måte å tenke på, er min oppgave å dele denne kraftfulle innsikten.



Forord:

SELVHJELPSSIRKELEN

Selvhjelpsbøker gjør oss så selvopptatte! Det er refrenget når temaet dukker opp i pressen. Vi føler at vi skamfullt må lese bøkene i skjul, i all vår selvopptatthet. Mitt inntrykk er derimot det motsatte: Den som orienterer seg mot kunnskapen i selvhjelpsbøkene blir mindre opptatt av seg selv. Gjennom selvutvikling får vi mer overskudd til å være opptatt av andre.

Hvem er aller mest opptatt av seg selv og eget velvære? Tjuefem år som lege har lært meg at det er de som mistrives med seg selv. De som mestrer livet dårlig. De som ikke tar til seg gode råd. De som skylder på utenforliggende omstendigheter og ønsker å ta minst mulig ansvar for situasjonen selv. Jeg møter dem på legekontoret fordi de blir syke av det. En ubehagelig bivirkning ved sykdom er at oppmerksomheten på egen tilstand ødelegger overskuddet til å bry seg om andre. At du styrker din mentale og fysiske motstandskraft, kommer også omgivelsene til gode.

For mange av oss er selvhjelpsbøker en uunnværlig kunnskapskilde på veien til selvoppdagelse. Vi har nemlig ikke tid til å gjøre alle feilene og erfaringene selv, vi trenger all den hjelp vi kan få. Andre har vært gjennom den samme motstanden vi møter, og vi kan lære av dem. Det å endre seg er kanskje det vanskeligste prosjektet vi kan gi oss i kast med. Men det er mye lettere enn ikke å gjøre det.

I denne boken kan vi lene oss på Anniken Binz på veien til selvoppdagelse. Gjennom utfordrende spørsmål og temaer tvinges vi til å kaste et nytt blikk på oss selv utenfra. Ofte sliter vi med ubevisste inngrodde tanker og holdninger som stammer fra oppdragelsen vår. Vårt selvbilde ble formet av omgivelsene våre i en tid da vi var lett påvirkbare. Særlig årene før skolealder kan prege oss. Vi er i stor grad et resultat av andres forventninger og agendaer. De automatiske tankene som styrer valgene våre, er altså formet av andre. Når vi oppdager oss selv gjennom speilet som Anniken holder opp for oss, dukker et annet behov opp; selvoppdragelse. Skal vi bli en autentisk versjon av oss selv, må uønskede elementer fra barneoppdragelsen avlæres, og vi må oppdra oss selv på nytt.

Å bryte ut av rammene andre har satt for oss er hardt arbeid! Den nyervervede kunnskapen om oss selv er lite verdt om vi ikke makter å sette den ut i livet. Å erstatte inngrodde mønstre med nye hjerneforbindelser krever en aktiv innsats. Nye vaner må erstatte de gamle.

Heldigvis er Anniken hele tiden ved vår side, og jeg tror vi skal lete lenge etter en bedre mentaltrener.

Etter en runde i selvhjelpssirkelen, der vi har bedrevet selvoppdagelse og selvoppdragelse, dukker en ny tilstand opp; selvforglemmelse. Vi har det bedre og tenker ikke lenger så mye på oss selv og det som plager oss. Selvopptattheten blekner litt for hver ny runde i sirkelen. Snart får vi god nok selvtillit og selvfølelse til å stå på egne ben. Kanskje kan vi lære bort til andre? Til de som er klare for å ta imot råd og starte sin egen selvhjelpssirkel? Når andre kan lene seg på deg, er sirkelen din sluttet.

Så gled deg til selvutviklingsreisen som ligger foran deg! Aksepter utgangspunktet ditt, vær tålmodig, sett pris på de små skrittene forover – og aksepter at det kommer tilbakeskritt. Ta ansvaret for din egen utvikling. Se verdien i å bryne deg på vanskeligheter, for de gjør deg sterkere. Selv om målet er å bli en mer autentisk person som er i stand til å leve livet ditt slik du ønsker, er det enda viktigere å sette pris på selve veien dit. Hindringene du vil møte er ikke i veien, de er veien. Lykke til!

Torkil Færø,
lege og forfatter av bestselgeren «Pulskuren»





INNLEDNING




VENDEPUNKTET

«Hva ville du ha gjort da, hvis det ikke fantes noen hindringer, hvis penger ikke var et problem?» Venninnen min, Karina, stirret utfordrende på meg. «Hva hadde du likt å holde på med?»

Jeg pustet ekstra tungt i motbakken. Karina stoppet midt på den bratte stien og kikket nysgjerrig på meg.

«Jeg vet ikke», stønnet jeg. «Jeg prøver å se innover i meg selv, men ser eller kjenner ingenting. Ingen lyst, ingen gnist, ingenting. Ikke det minste lille frø. Jeg har ikke lyst til å gjøre noe. Alt er bare tomt.»

Vi er ute på vår ukentlige treningsøkt. Vanligvis ville dette gitt meg en skikkelig boost etterpå. Nå gir det meg ingenting, jeg er helt flat.

«Jeg prøver å lytte til kroppen, fordi jeg vet det er lurt. Jeg lever sunt og balansert, fordi jeg vet det er bra for meg. Jeg hviler nok, spiser bra, trener, har lite jobbstress. Jeg gjør de tingene som pleide å gjøre meg glad. Å komme meg ut i naturen, dra på topptur, planlegge spennende reiser … Men ingenting funker, batteriet er helt tomt om dagen. Jeg har mest lyst til å slepe meg av sted. Men jeg mobiliserer selvfølgelig. Gjør det jeg skal. Leverer. Er der for barna. Men jeg føler meg egentlig som en robot.»

Der og da hadde jeg avfunnet meg med at sånn er det nå. Livet mitt har nådd toppen, jeg har hatt mine glansdager og nå er det over. Det er bare å holde ut resten av tiden. Det jeg kjente på var et luksusproblem. Jeg hadde jo alt! Jeg var lykkelig gift, hadde to fantastiske barn, mange venner, tomannsbolig, bil, hytte på fjellet og ingen bekymringer. Alt var trygt og godt. Alt var perfekt. Men likevel følte jeg meg helt tom.

Spørsmålet fra Karina ble stilt i beste mening. Det er vanlig for oss coacher og mentaltrenere å spørre: «Hvis det ikke fantes noen hindringer, hvis du ikke trengte å tenke på penger, og på hva andre tenker, og du bare var fri, hva ville du fylt dagene dine med da?» Ofte avslører svaret på dette kjernen av det som egentlig er deg. Din drivkraft, din lidenskap. Men der og da, ute i skogen, var jeg overbevist om at jeg hadde vært ved kjernen og levd ut den delen av meg. Nå var drivkraften borte vekk, og lidenskapen var død.

Du har lov å tenke at jeg er bortskjemt, og jeg forteller ikke dette for å få sympati. Jeg deler det fordi det er livsviktig kunnskap. Dette handler om mer enn at vi, hver og en av oss, skal ha det bra og være lykkelige. Det handler også om det bidraget vi gir til verden når vi har det bra, versus det vi frarøver verden når vi er tomme for energi, frustrerte og irriterte, stresset og overveldet, tar dårlige valg, leverer dårlig på jobb og sprer om oss med negativ energi. Vi har et ansvar utover oss selv for å bidra til at denne verden blir best mulig. Skal vi kunne ta det ansvaret, starter det med å sørge for at vi har en full kopp å helle fra.

Hva var det som gjorde at jeg var så langt nede? Når alt lå til rette for et lykkelig liv? Selv om jeg gjorde alt riktig med egenpleie og de tingene jeg visste fikk fart på lykkehormonene mine, så var jeg jo likevel helt tom?



Jeg syntes bare alt var så kjedelig og meningsløst. Det var ingenting i livet mitt som fikk det til å gnistre på innsiden. Misforstå meg rett. Barna, mannen min og resten av familien min hadde og vil alltid ha en stor plass i hjertet mitt. Og uten dem ville dette vært en helt annen historie.

Jeg tror at vi er mer enn bare de menneskene vi lever med. Jeg tror at vi må finne vår egen lykke for å kunne være lykkelige med dem vi lever med, og ikke være avhengige av at de skal gjøre oss lykkelige. Det er ikke bærekraftig, og det er sabla mye ansvar å legge på andres skuldre.

Og der stod vi, svette og tungpustete i motbakken.

«Jeg aner ikke», svarte jeg frustrert. «Jeg vet virkelig ikke hva jeg vil!»

Karina smilte mot meg og sa:

«Jeg vet at det gjør meg glad å hjelpe noen. Å gjøre noe godt for andre. Det er det jeg har lyst til å fylle min tid med.»

«Joda», svarte jeg. «Jeg har også alltid hatt lyst til å hjelpe folk. Da jeg var liten, var drømmen min å dra til Afrika og redde de fattige barna. Da jeg var 20, jobbet jeg i slummen i Quito i Ecuador. Jeg utdannet meg til samfunnsgeograf for å jobbe med bistand og humanitært arbeid. Jeg hadde et internship hos FN som student. Jeg bidro lenge i Frivillighetssentralen. Jeg jobbet for Flyktninghjelpen i Pakistan etter utdannelsen. Jeg har alltid visst at jeg vil hjelpe mennesker i nød. Men akkurat nå vekker det ingen gnist i meg. Null», utbrøt jeg oppgitt og slo ut med armene.

Jeg kan huske at der i skogen syntes jeg ganske synd på meg selv (ja, jeg vet, skikkelig selvmedlidende, men sånn var det). Jeg bør vel også legge til at jeg var på et sted i livet hvor jeg var ganske sliten. Jeg prøver vanligvis å unngå det ordet, men jeg synes det beskriver godt hvor jeg var i livet på den tiden. Tom for energi. Utmattet. Jeg hadde symptomer på influensa hele tiden. Jeg gikk alltid med skjerf, følte meg trang i halsen. Jeg kunne ikke ha det sånn lenger, jeg ville ikke fortsette å leve med denne tomheten og slitenheten.


HVEM ER JEG?

I skrivende stund er jeg 46 år og bor i Oslo med mann og to barn. Barndommen min var rolig og trygg. Foreldrene mine likte å reise og prioriterte heller en eksotisk reise fremfor å kjøpe en ny sofa. Da jeg som 9-åring var i Kenya, ble det klart for meg at jeg ønsket å hjelpe de som trenger hjelp. Jeg bestemte meg for at jeg skulle dra til Afrika og redde de fattige barna når jeg ble voksen (ja, jeg vet, veldig naivt).

Som 14-åring begynte jeg å jobbe som modell, og allerede som 16-åring tilbragte jeg hele sommerferien alene på jobb i Milano. Det var et kontrastfylt liv. Jeg var både moden og umoden for alderen. Jeg klarte fint å ta vare på meg selv. Jeg holdt meg langt unna alt tull i motebransjen som du vanligvis leser om, og ble spådd en lysende fremtid.

Etter videregående flyttet jeg til Paris for å jobbe som modell på fulltid, men innså at det livet ikke var noe for meg. Jeg var ulykkelig, og skjønner at det skyldtes kombinasjonen av at selvfølelsen min var på bunn og at jeg levde på tvers av mine verdier. Da den daværende kjæresten min dro til Sør-Afrika, ordnet jeg et arbeidsvisum og fløy etter. Vi kjørte motorsykkel fra Johannesburg til Cape Town, hvor jeg etter planen skulle bli værende og jobbe som modell. I stedet fortsatte jeg å reise og unnlot å kontakte modellbyrå og familie. Jeg trengte frihet, jeg trengte å være meg selv. Det lille avbrekket hjalp meg å se ting klart. Jeg var i en jobb som gjorde meg ulykkelig. Jeg bestemte meg for å droppe modellyrket og heller leve ut drømmen min om å redde verden (ja da, det høres ut som et klisjeaktig svar tatt rett ut fra en missekåring). De neste årene brukte jeg på å studere utviklingsgeografi og reise i Asia, Afrika og Latin-Amerika. Jeg trodde drømmen var å jobbe i humanitær sektor, men heller ikke der fant jeg meg selv. På fritiden var min største lidenskap å hoppe i fallskjerm både fra fly og fjell, noe jeg hadde gjort siden jeg var 18. Jeg fikk etter hvert sponsoravtaler, slik at jeg kunne holde på med det på fulltid. Dermed ble også planen om en bistandskarriere lagt på hyllen.

Basehopping

Basehopping er noe av det mest fantastiske jeg har gjort i hele mitt liv, kun overskygget av fødslene mine og det å gifte meg med Pelle. Som basehopper hadde jeg full frihet, jeg reiste, lærte nye ting, utfordret meg selv, utviklet meg, var i supergod form fra alle fjellturene og bodde i telt i fjellheimen mesteparten av sommeren. Jeg møtte mange morsomme mennesker som alle var interessert i det samme som meg, og fellesskapet var helt fantastisk. Det var maks påfyll av de tingene som trigget gode følelser i meg, jeg elsket livet, og motivasjonen var til enhver tid på topp. I ettertid har jeg skjønt at alt dette er knyttet til verdiene mine, så kanskje ikke så rart at jeg elsket det livet. Det eneste behovet jeg ikke fikk tilfredsstilt der, var å bruke hodet mitt og å hjelpe andre.

Planen var å slutte med basehopping da jeg fikk barn, og for å være helt ærlig så hadde jeg kommet til et punkt hvor jeg måtte presse grensene ytterligere for å få den samme gode følelsen som før. Og det var jeg ikke lenger villig til å gjøre. Rett før jeg ble gravid, kunne jeg lande etter et hopp uten å være glad, gira eller fornøyd. Da var det like greit å slutte mens leken var god.

Mammalivet

Barna ble født tett på hverandre, og fordi jeg trengte en ny jobb, bygget en venninne og jeg opp et yogastudio, hvor vi spesialiserte oss på gravidyoga, forberedelse til fødsel og opptrening etterpå. Fra full frihet, spenning og utfordring til å bli mamma, gründer, huseier og alle de forpliktelsene det medførte. Det er kanskje ikke så rart at det kom en smell …

Jeg har stor sympati med alle som har hatt stor suksess, som for eksempel har vært på topp i idretten, og som sliter med å finne seg til rette etterpå. For hvordan takler du i det hele tatt å ha vært på toppen av fjellet, kjent på alle de gode følelsene det gir, og så tar det slutt, og du skal leve et «vanlig» A4-liv? Hvordan takler du det, når alt det som har vært med å definere deg som person, plutselig er borte?



Det sies at basehopping er det sterkeste dopet du noen gang kan prøve. Det gir ekstreme mengder adrenalin og lykkehormoner som dopamin, endorfin og serotonin. Jeg hadde funnet glede og utfordring i å nå nye mål etter basehoppingen: gifte meg, få barn, pusse opp en leilighet og to hus helt fra bunnen og bygge opp en bedrift, men nå hadde jeg kommet til et sted hvor disse milepælene var nådd.

Jeg var ikke så nysgjerrig på voksenlivet lenger, og jeg konkluderte med at jeg måtte avfinne meg med at nå var livet sånn. At jeg ikke var glad, at jeg manglet energi, at det ikke var noe som fikk det til å gnistre i meg lenger.

Yogastudioet var jeg på vei bort fra, jeg hadde skjønt at det ikke var min greie.

Men hva var min greie?

Hva skulle jeg fylle hverdagen med?

Hva skulle jobben min være?

Inn i mentaltreningens verden

Live Landmark, en bekjent av meg, jobbet med mental trening for de som var utmattet, og hjalp dem med å snu tankene og skape energi. Jeg leste boken hennes: «Vekk meg når det er over», og kjente underveis at energien kom tilbake, ispedd en gryende nysgjerrighet.

Var det virkelig sånn at jeg gjorde meg selv utmattet? At jeg slet meg ut basert på de valgene jeg tok? Var det sånn at tankene i hodet definerte hvordan livet mitt var, og hvor mye energi jeg hadde?



Det var så spennende og befriende, for det betydde at makten lå i mine hender, at jeg kunne få det til å snu. Jeg tok en telefon til Live, og kort tid etter fikk jeg være med på kurset hennes. Jeg lærte masse, men slet likevel med å få til selve endringen. Jeg visste hva jeg burde gjøre og tenke, men fikk det ikke til. Det måtte da være mulig å skape endring! Nå som den døren var åpnet i hodet mitt, var det ingen vei tilbake. Jeg trengte å skjønne hvordan alt hang sammen i hjernen, og hvordan jeg faktisk kunne få det til. Dette var starten på min søken etter å lære mer om hvordan vi er skrudd sammen.

Det resulterte i 8 sertifiseringskurs for å lære ulike retninger innen mentaltrening, coaching, NLP, hypnose og andre metoder for å jobbe med sinnet og skape endring. Hvert år tar jeg nye kurs og sertifiseringer innen det mentale feltet for å bli enda bedre på å hjelpe deg til endring.

Jeg har aldri jobbet mer enn det jeg har gjort siden jeg startet som mentaltrener på fulltid for 6 år siden, og jeg har aldri vært lykkeligere. Jeg hjelper årlig tusenvis av kvinner og menn gjennom podkasten min Level Up, YouTube og sosiale medier.

Det beste jeg vet er å se deg endre deg, enten det er gjennom en-til-en-prosesser, kurs eller foredrag.


HVORFOR SKREV JEG DENNE BOKEN?

Hunden satt ved siden av eieren sin og klynket. En forbipasserende stoppet og spurte:

«Hva er galt med hunden, hvorfor klynker den sånn?»

«Fordi den sitter på en spiker», svarte eieren rolig.

«Men, hvorfor flytter den seg ikke?» spurte den forbipasserende overrasket.

«Fordi det gjør ikke vondt nok», svarte eieren.

Hvor lenge har du tenkt å sitte på spikeren din?

Jeg skrev denne boken, fordi jeg ser at altfor mange sitter på spikeren sin. Altfor mange går gjennom livet ved å la det skure og gå. Altfor mange er misfornøyde, mangler motivasjon, glede og energi. Altfor mange stresser og sliter og sitter fast i et liv som tærer i stedet for å nære. Altfor mange sitter fast i strategier som ødelegger for dem i stedet for å hjelpe dem. Altfor mange venter på at noe der ute skal forandre seg, så de skal finne lykken, få energi og motivasjon, og gir opp fordi dette ikke kommer av seg selv.

Men hva skjer når du venter på at noe eller noen skal fikse hvordan du har det? Eller når det du gjør for å føle deg bedre, ikke funker? Du venter forgjeves, og de gode følelsene som eventuelt dukker opp, blir kun flyktige. Når du venter på at noe eller noen skal gi deg det du trenger for å ha det bra, leve et liv med energi, overskudd, drivkraft og glede, så gir du fra deg makten i ditt eget liv og muligheten til å ha det bra på dine egne premisser.

Jeg elsker livet mitt og synes det er helt utrolig fantastisk, og mitt ønske for deg er at du skal synes det samme om ditt liv. Denne boken vil åpne den døren for deg, det kan jeg love deg. Og du, det å elske livet ditt betyr ikke at hver dag tilbringes i lykkerus og at alle ubehagelige følelser uteblir. Det betyr at du mesteparten av tiden kjenner på motivasjon, livsglede, makt i eget liv, tilfredshet og robusthet, at du aksepterer og hviler godt i de dagene det ikke er sånn, samt at du har verktøyene for å justere og skape mer av det du vil ha i livet ditt.

Jeg tror at du leser denne boken fordi du også har begynt å skjønne at det ligger i din makt å utforme det livet som du vil elske å leve. Jeg tror at det i hvert fall er et snev av nysgjerrighet hos deg, en visshet om at det er mulig å leve et liv som er så mye mer tilfredsstillende enn det du lever nå. Et liv hvor du er stolt av deg selv, et liv du gleder deg til å stå opp til, et liv der du opplever mening, glede, energi – og alt dette henger sammen med motivasjon.

Uten motivasjon har du ingen

energi eller livsgnist, og jeg tør

påstå at motivasjon alltid

ligger i bunnen av et godt liv.

Vet du hva du hadde hatt lyst til å gjøre hvis penger ikke var en hindring, og du visste at du ikke kunne feile? Hvis alt var mulig, og du kunne utforme livet ditt akkurat slik du ville? Hva ville du jobbet med og fylt dagene dine med da? Hvis du ikke finner svaret på det umiddelbart, er det helt normalt. Det tok meg tid, og det tar tid for de fleste. Men du trenger å få klarhet i dette hvis du vil ha et liv du elsker å leve, og jeg vet at du kommer til å være mye nærmere både et svar og et liv du elsker når du er gjennom denne boken.



En luksusgreie?

Livslyst, glede og motivasjon, er ikke det bare en luksusgreie? Noe som kun vi i den vestlige verden er opptatt av? Det kan kanskje høres litt navlebeskuende og egoistisk ut å bruke tid og energi på å være glad og tilfreds med livet … Eller er det motsatt, trenger vi motivasjon for å overleve? Og hvordan påvirker din motivasjon verden generelt?

Jeg tror ikke steinaldermennesket var særlig opptatt av hverken livslyst, glød eller gnist. Men når vi er så privilegerte at vi har basisbehovene våre oppfylt og lever mer enn dobbelt så lenge som steinaldermennesket, ja, da er det naturlig at vi også har et ønske om å dekke behov for motivasjon og glede.

Hva tenker du selv? De fleste av oss får tilbringe mange, mange år på denne planeten, et helt liv – skal vi bare akseptere at det er greit nok, helt ok, eller skal vi gjøre en innsats for å ha det helt megafantastisk?



Tenk hva samfunnet sparer når befolkningen er gladere, har mer energi, bedre helse, er mer produktiv og kreativ, tar bedre vare på seg selv OG de rundt seg? Tenk hva det skaper av positive ringvirkninger? Det kan kanskje være vanskelig å se sammenhengen nå, men etter du har vært gjennom boken, tror jeg det vil være klart for deg, at å være motivert og en god versjon av oss selv er noe av det viktigste du og jeg og alle gjør!

Min visjon som mentaltrener og grunnen til at jeg skrev denne boken, er å spre kunnskap om hvordan hjernen fungerer, slik at flest mulig kan få mest mulig ut av livet sitt. Jeg vil at du skal slippe å kaste bort mer tid på unødvendig tull og drama, som ikke gir deg de følelsene du ønsker, og som bare fjerner deg fra det gode livet. Jeg vil at du skal slippe å være passasjer i eget liv, og i stedet får kjenne på mening, glede og mot til å følge drømmene dine. Jeg unner alle å være frie, sterke og glade, og jeg vet at det er fullt oppnåelig for alle, også deg.

Endring starter med det som finnes inni deg, og når du endrer det du har på innsiden, vil livet rundt deg også endre seg, OG du vil ha en fantastisk påvirkning på menneskene du omgir deg med. Bare vent og se!



Motivasjon

Motivasjon er din positive drivkraft. Det er livsgnisten din. Det er som en eliksir som hjelper deg til å holde deg ung, som bidrar til bedre helse, mer glede, energi, mening og tilfredshet. Motivasjon gjør livet gøy og gir deg bedre resultater.

Et liv uten motivasjon er et tomt liv.

Motivasjon er så mye viktigere enn du tror. For det handler ikke bare om å klare å fullføre det du starter på, eller å nå målene dine. Det handler om selve livskvaliteten din. Ingen motivasjon, ingen kraft, ingen energi, ingen inspirasjon. Uten motivasjon blir vi rett og slett ulykkelige.

Denne boken vil gi deg verktøyene du trenger for å få gjort det du vil, enten det er de små hverdagslige tingene som du utsetter, eller de store målene du har satt deg. Og viktigst av alt, den vil hjelpe deg til å få en ustoppelig drivkraft, så du kan få det livet du hittil bare har drømt om.

Jeg har skrevet denne boken, fordi de færreste har kunnskapen om hvordan vi mennesker egentlig fungerer, hvordan hjernen styrer så mye mer enn vi tror, og hvilket uoppdaget potensial som ligger i oss alle.

Vi får ingen brukermanual for hjernen når vi kommer til verden. Vi får ingen oppskrift på hvordan vi kan ha det best mulig.

Ingen lærer oss hva vi trenger å gjøre for å opprettholde motivasjonen vår. Og fordi hjernen opererer på en litt finurlig måte som ofte gir oss det motsatte av lykke, produktivitet og måloppnåelse, vil resultatet av å bare la hjernen kjøre på, ofte være et liv du ikke er fornøyd med … Hjernens underfundige veier kan føre til at du til slutt tror at det er sånn livet skal være. Det blir så lett å akseptere at livet er midt på treet, helt gjennomsnittlig og at det bare er å holde ut. Det fører også ofte til en livsstil hvor vi må jobbe hver dag for å fikse følelsene våre ved å fylle på med ytre ting som booster lykkehormonene, så vi kan føle oss bra, fordi vi ikke har den indre gleden og drivkraften. Men sånn trenger det ikke å være! Det er så mye enklere enn du tror å fjerne deg fra spikeren og bygge opp en indre drivkraft som tar deg til månen og gjør deg mer enn tilfreds med livet ditt. Tenk om du kunne beskrevet livet ditt som fantastisk?

Mitt liv er helt fantastisk, og det er ingen andre enn meg selv som kan ta æren for det.

Når du leser denne boken og bruker den aktivt, vil puslespillbrikkene falle på plass for deg også. Mitt største ønske for deg er at du også skal ha et helt megafantastisk liv, og det ligger der, rett foran nesen på deg.


Gjennom jobben min som mentaltrener møter jeg stadig på spørsmålene:


•Hvordan kan jeg slutte å prokrastinere?

•Hvordan kan jeg klare å nå målene mine?

•Hvordan kan jeg komme meg ut av hamsterhjulet?

•Hvordan kan jeg bli glad?

•Hvordan kan jeg bli motivert?

•Hvordan kan jeg tørre å gjøre det jeg vil?

•Hvordan kan jeg få bedre konsentrasjon?

•Hvordan kan jeg bli mer effektiv?

•Hvordan kan jeg få ro inni meg?

•Hvordan kan jeg lære å bli tydelig utad?

•Hvordan kan jeg få til mer?

•Hvordan kan jeg komme i bedre form?

•Hvordan kan jeg takle hverdagen?



Og jeg møter på kommentarer som du sikkert også kjenner:


•Jeg har mistet motivasjonen

•Jeg klarer ikke dette

•Jeg er ikke bra nok

•Jeg har ikke overskudd

•Jeg har ikke det som skal til for å …

•Jeg har ikke xxx (fyll inn en unnskyldning) så jeg kan ikke xxx (fyll inn ønsket ditt)

•Jeg har ikke tid eller overskudd til å gjøre en endring

•Jeg sitter fast i hamsterhjulet

•Jeg er så stresset

•Jeg sliter med å sove

•Jeg vil ned i vekt, men jeg har ikke nok viljestyrke

•Jeg orker ikke ha sex

•Jeg er ikke forelsket i partneren min lenger

•Jeg vet jeg burde xxx, men jeg har ikke tid/energi til det nå





Her har jeg listet en lang rekke utsagn som jeg hører og observerer blant de jeg møter på min vei. Ingen er perfekte. Og ingen lever et liv i perfekt balanse 100 % av tiden. Jeg har også dager hvor ting butter imot. Men jeg vet alltid hva jeg trenger for å justere kursen og komme meg dit jeg vil. Og der ligger makten.


Hvordan ville det vært å:


•Få til mer

•Ha mer tid

•Ha mer overskudd

•Kjenne på en kriblende indre glede

•Ha flere produktive dager

•Være mer konsentrert

•Ha så mye å gi at du får de rundt deg til å blomstre

•Kjenne på en indre ro

•Ha mer motstandskraft

•Være mer kreativ

•Kjenne på en ytre tydelighet, selvsikkerhet

•Bli mer robust

•Ha flere gode dager

•Være mer effektiv

•Ha et meningsfylt liv som du gleder deg til å stå opp til

Hvordan vil det være å bli forelsket i livet ditt og i menneskene rundt deg igjen? Hvordan vil det være å ha en ustoppelig drivkraft? Hva vil dette gjøre med deg?



Metoden min

Det høres kanskje utopisk ut, men det er absolutt mulig. Metoden jeg bruker for å gjøre dette mulig for klientene mine – og meg selv – er basert på tradisjonell mental trening, samt at jeg har lagt til noen ekstra elementer som gjør den helhetlig, funksjonell og ekstremt effektiv. Jeg ser at de aller fleste trenger å gå gjennom stegene i DRIV-metoden for å klare å gjennomføre en endring og leve et lykkelig liv med mer energi og drivkraft, og for å få det til å vare resten av livet.

Ofte er det sånn at de verktøyene som tradisjonelt sett hjelper oss å øke motivasjonen, sjelden holder over tid, fordi de ikke inkluderer hvilke fysiologiske prosesser som styrer oss mennesker. Du vil jo være ustoppelig fra nå av og resten av livet, eller hva? Kjenne at livet gir mening, kose deg, nyte, ha energi, livsgnist og drivkraft? Det skjer ikke av seg selv. Om du overlater ansvaret til hjernen alene, blir resultatet sjelden slik du vil. Det du vil lære i denne boken, har forandret livet mitt og livet til klientene mine. Den kunnskapen som du snart kommer til å ha om deg selv, om hjernen din, om hvordan vi mennesker er skrudd sammen, og om hvordan du kan trene opp motivasjonen din, har veldig få mennesker tilgang til. Kunnskapen vil gi deg en stor fordel i livet. Den vil gjøre deg mer robust, glad, utholdende, energisk og fleksibel. Den vil gi deg verktøy til å skape den indre superkraften som gjør at du kan få til det du vil, uten at det krever masse stress, viljestyrke eller hardt arbeid.

Innholdet i boken gir deg nøkkelen til din suksess, uavhengig av hva suksess betyr for deg, eller hvordan du definerer det. Har du forresten tenkt på hva suksess er for deg i ditt liv? Hvis svaret er nei, vil jeg at du begynner å tenke over det. For det er viktig at du vet hvor du vil, hvis du skal ha en sjanse til å komme dit. Suksess for meg er å leve etter verdiene mine. Du vil snart finne ut av hva dine verdier er, og jeg tror at du vil ha en klar idé om hva suksess er for deg når du har lest ferdig boken. Bare la spørsmålet hvile i hodet ditt inntil videre. Uansett hva suksess betyr for deg, er du herved på vei dit.

I skrivende stund kjenner jeg på takknemlighet for at du leser boken og vil skape endring i livet ditt, fordi jeg vet hvor store ringvirkninger du vil ha i verden når du tar livet ditt til neste nivå.

Tenker du kanskje at dette høres litt for enkelt ut? Tenker du at det funker ikke for deg, fordi xxx (sett inn en eller annen begrensning du har i livet). Det er helt normalt og er bare en forsvarsmekanisme fra hjernen din. Du skal snart lære om hvordan hjernen din funker, og at slike tanker ikke er sanne. Og du skal lære å tenke nye og mer konstruktive tanker som åpner dører for deg istedenfor å lukke dem. Men før vi kommer dit, lek deg med å observere slike tanker uten å dømme dem. La dem være slik de er. Bevissthet er første steget til endring. Du har alltid et valg, og det du velger, avgjør hvordan livet ditt blir.

Gjennom boken får du innblikk i prosesser noen av klientene mine har jobbet seg gjennom. Jeg vil sende en stor takk til alle dere som lot meg dele erfaringene deres. Dere bidrar til at vi kan hjelpe enda flere til å forstå seg selv og skape en endring. Navn og detaljer er endret for å anonymisere den det gjelder.

Jeg håper boken treffer deg og hjelper deg til å få det livet du drømmer om, et liv fullt av motivasjon, livsgnist og glød. Jeg gleder meg til å høre hva du får ut av den, send meg gjerne noen ord på kontakt@annikenbinz.com.

God lesing!

Anniken

